Alfa Laval, der er en af verdens førende virksomheder indenfor varmeførsel, centrifugal seperation og væksthåndtering laver om i organisationen. Og det bringer arbejdspladser til Aalborg. Lige nu bliver ballastvandløsninger til skibe produceret i Søborg. Men enheden i Søborg skal laves om til kompetencecenter for teknologier til fødevareproduktion og spildevandsbehandling. I samme omgang vil man samle produktion på færre forskellige lokationer, og derfor bliver produktion af ballastvandløsninger altså flyttet til Aalborg. Et ryk, Alfa Laval forventer at have gennemført inden udgangen af 2017. - Vi vil nu gå i gang med at forberede ændringerne, og samtidig gøre vores bedste for at mindske de negative indvirkninger forandringerne kan få for medarbejderne, siger Per Lund Hansen, adminstrerende direktør i Alfa Laval Copenhagen A/S. Udover at rykke dele af produktionen fra søborg til Aalborg, så vil der også blive flyttet produktion til Alfa Lavals fabrik i Krakow i Polen. I alt kommer flytningen af produktion til at påvirke 100 ud af de 600 medarbejder, der lige nu er på Alfa Laval i Søborg.

Opsummering:
Alfa Laval rykker omkring 100 arbejdspladser fra produktionen i Søborg til andre produktionsenheder - heriblandt Aalborg.